作者:白居易
標題:和東川楊慕巢尚書府中獨坐感戚在懷見寄十四韻
內容:我是知君者，君今意若何。窮通時不定，苦樂事相和。東蜀歡殊渥，西江歎逝波。只緣榮貴極，翻使感傷多。行斷風驚雁，年侵日下坡。片心休慘戚，雙鬢已蹉跎。紫綬黃金印，青幢白玉珂。老將榮補貼，愁用道銷磨。外府饒杯酒，中堂有綺羅。應須引滿飲，何不放狂歌。錦水通巴峽，香山對洛河。將軍馳鐵馬，少傅步銅駝。深契憐松竹，高情憶薜蘿。懸車年甚遠，未敢故相過。